Document ID: 32007R1489

DEN EUROPÆISKE CENTRALBANKS FORORDNING (EF) Nr. 1489/2007
af 29. november 2007
om ændring af forordning (EF) nr. 2423/2001 (ECB/2001/13) om den konsoliderede balance i MFI-sektoren (monetære finansielle institutioner)
(ECB/2007/18)
STYRELSESRÅDET FOR DEN EUROPÆISKE CENTRALBANK HAR -
under henvisning til Rådets forordning (EF) nr. 2533/98 af 23. november 1998 om Den Europæiske Centralbanks indsamling af statistisk information (1), særlig artikel 5, stk. 1, og artikel 6, stk. 4, og
ud fra følgende betragtninger:
(1)
I henhold til Den Europæiske Centralbanks forordning (EF) nr. 2423/2001 (ECB/2001/13) af 22. november 2001 om den konsoliderede balance i MFI-sektoren (monetære finansielle institutioner) (2) skal monetære finansielle institutioner (MFI’er) indberette kvartalsvise statistiske data opdelt efter land og valuta. Som følge af tiltrædelse af nye medlemsstater i Den Europæiske Union er det nødvendigt at ændre forordningen.
(2)
I medfør af forordning (EF) nr. 2423/2001 (ECB/2001/13) skal der også ske indberetning af kvartalsdata om positioner over for modparter på de medlemsstaters område, som har indført euroen. Ændring er nødvendig af hensyn til indførelse af euro i yderligere medlemsstater.
(3)
De nationale centralbanker bør have mulighed for på et ikke-diskriminerende grundlag i særlige tilfælde at give enkelte udstedere af elektroniske penge undtagelse fra indberetningskravene. I tilfælde hvor udstedere af elektroniske penge opfylder bestemte betingelser, kan det grundliggende formål med indsamling af statistiske data i medfør af forordning (EF) nr. 2423/2001 (ECB/2001/13) opfyldes uden at pålægge disse institutioner statistiske forpligtelser. Den Europæiske Centralbank (ECB) bestræber sig på at sikre lige vilkår gennem kontrol med indrømmelse af sådanne undtagelser.
(4)
Det er nødvendigt at gøre de betingelser klarere, hvorunder andele udstedt af MFI’er bør klassificeres som indlån og ikke som kapital eller reserver -
UDSTEDT FØLGENDE FORORDNING:
Artikel 1
Forordning (EF) nr. 2423/2001 (ECB/2001/13) ændres således:
1)
I artikel 1 tilføjes følgende stykke:
»I denne forordning har »udsteder af elektroniske penge« og »elektroniske penge« samme betydning som i artikel 1, stk. 3, i Europa-Parlamentets og Rådets direktiv 2000/46/EF af 18. september 2000 om adgang til at optage og udøve virksomhed som udsteder af elektroniske penge og tilsyn med en sådan virksomhed (3).
2)
I artikel 2 indsættes nedenstående som stk. 4:
»4. Med forbehold af Europa-Parlamentets og Rådets direktiv 2006/48/EF af 14. juni 2006 om adgang til at optage og udøve virksomhed som kreditinstitut (omarbejdning) (4) og artikel 2 i Den Europæiske Centralbanks forordning (EF) nr. 1745/2003 af 12. september 2003 om anvendelse af mindstereserver (ECB/2003/9) (5) kan de nationale centralbanker på de betingelser, der fremgår af punkt 2-4 i bilag III, give undtagelser til en udsteder af elektroniske penge. De nationale centralbanker skal i god tid forinden kontrollere, at betingelserne i punkt 2 i bilag III er opfyldt, for at kunne give eller om fornødent tilbagetrække undtagelser. En national centralbank, der giver en undtagelse, skal underrette ECB herom.
3)
Bilag I ændres i overensstemmelse med bilag I og II til denne forordning.
4)
Bilag III erstattes af teksten i bilag III til denne forordning.
5)
Bilag V ændres i overensstemmelse med bilag IV til denne forordning.
Artikel 2
Denne forordning træder i kraft på tyvendedagen efter dens offentliggørelse i Den Europæiske Unions Tidende.
Udfærdiget i Frankfurt am Main, den 29. november 2007.

Labels: 12
2
15
4